ก.ล.ต.นับหนึ่งไฟลิ่ง SPRIME ขายเพิ่มทุน – ควัก 213 ลบ. ลงทุนพื้นที่ค้าปลีก “ซันทาวเวอร์ส”
SPRIME แย้ม ก.ล.ต.นับหนึ่งไฟลิ่งขายหน่วยทรัสต์เพิ่มทุน พร้อมเตรียมลงทุนพื้นที่ค้าปลีก “ซันทาวเวอร์ส” มูลค่า 213 ลบ. หวังเพิ่มศักยภาพในการจ่ายปันผลให้กับผู้ถือหน่วย
SPRIME แย้ม ก.ล.ต.นับหนึ่งไฟลิ่งขายหน่วยทรัสต์เพิ่มทุน พร้อมเตรียมลงทุนพื้นที่ค้าปลีก “ซันทาวเวอร์ส” มูลค่า 213 ลบ. หวังเพิ่มศักยภาพในการจ่ายปันผลให้กับผู้ถือหน่วย
27 มิ.ย. 2565

นายอรรชวิชย์ สิงห์สุวรรณ กรรมการผู้จัดการ บริษัท เอส รีท แมเนจเม้นท์ จำกัด ในฐานะผู้จัดการกองทรัสต์เพื่อการลงทุนในสิทธิการเช่าอสังหาริมทรัพย์ เอส ไพรม์ โกรท (SPRIME) กล่าวว่า หลังจากที่ได้ยื่นแบบแสดงรายการข้อมูลการเสนอขายหน่วยทรัสต์และร่างหนังสือชี้ชวนการเสนอขายหน่วยทรัสต์เพิ่มทุนครั้งที่ 1 (ไฟลิ่ง) ของ SPRIME ต่อสำนักงานกำกับหลักทรัพย์และตลาดหลักทรัพย์ (ก.ล.ต.) และได้รับการตอบรับเพื่อนับหนึ่งไฟลิ่งเป็นที่เรียบร้อย
ดังนั้นเพื่อให้เป็นไปตามแผนการลงทุนเพิ่มเติมในครั้งนี้ ซึ่งประกอบด้วยสิทธิการเช่าในโครงการอาคารซันทาวเวอร์ส ส่วนพื้นที่ค้าปลีก และสิทธิการเช่าในโครงการอาคารสิงห์ คอมเพล็กซ์ ด้วยมูลค่าลงทุนรวมไม่เกิน 6.11 พันล้านบาท และกองทรัสต์ SPRIME ได้เดินหน้าเข้าลงทุนในสิทธิการเช่าในโครงการอาคารซันทาวเวอร์ส ส่วนพื้นที่ค้าปลีก ระยะเวลา 26 ปี จากบริษัท แม็กซ์ ฟิวเจอร์ จำกัด ในเครือบริษัท สิงห์ เอสเตท จำกัด (มหาชน) หรือ S เป็นที่เรียบร้อย โดยมีมูลค่ารวม 213 ล้านบาท ซึ่งแหล่งเงินทุนมาจากเงินกู้ยืมที่ได้รับอนุมัติจากธนาคารกรุงไทย (KTB) ทั้งจำนวน เพื่อเพิ่มศักยภาพในการจ่ายปันผลให้กับผู้ถือหน่วย SPRIME และยังดำรงอัตราส่วนหนี้สินต่อทุนที่เหมาะสม
สำหรับการลงทุนในโครงการอาคารซันทาวเวอร์ส ส่วนพื้นที่ค้าปลีก ซึ่งมีพื้นที่รวม 2,760 ตารางเมตร ประกอบด้วยสิทธิการเช่าพื้นที่ค้าปลีก สิทธิการเช่าพื้นที่ส่วนกลางส่วนที่เหลือจากการลงทุนครั้งแรกของ SPRIME โดยโครงการดังกล่าวถือเป็นส่วนสนับสนุนการดำเนินธุรกิจให้เช่าพื้นที่สำนักงานของโครงการอาคารซันทาวเวอร์ส ที่ช่วยอำนวยความสะดวกแก่ผู้เช่าพื้นที่และผู้มาติดต่อใช้บริการ
ทั้งนี้ อาคารซันทาวเวอร์สนับเป็นหนึ่งในโครงการคุณภาพของกลุ่ม S ตั้งอยู่บนทำเลธุรกิจที่สำคัญในพื้นที่กรุงเทพฯ ตอนเหนือ ติดถนนวิภาวดีรังสิตเชื่อมต่อกับถนนพหลโยธิน ใกล้ห้าแยกลาดพร้าว สามารถเดินทางมาได้อย่างสะดวก ใกล้รถไฟฟ้า BTS สถานีหมอชิต รวมถึงรถไฟฟ้า MRT สถานีจตุจักร โดยส่วนพื้นที่ค้าปลีก มีผลการดำเนินงานที่โดดเด่น แม้ในช่วงสถานการณ์โควิด-19
โดย ณ วันที่ 31 มี.ค. 65 มีอัตราการเช่าพื้นที่สูงถึง 96.5% และอัตราค่าเช่าเฉลี่ยตารางเมตรละ 1,049 บาท/เดือน รวมถึงมีผู้เช่าที่หลากหลายทั้งร้านค้าประเภทต่างๆ ร้านอาหาร ร้านสะดวกซื้อและร้านกาแฟ เป็นต้น อีกทั้งได้รับการต่อสัญญาเช่าจากผู้เช่าอย่างต่อเนื่อง จึงมั่นใจว่าการเข้าลงทุนเพิ่มเติมในครั้งนี้ จะช่วยเสริมศักยภาพและความแข็งแกร่งให้แก่การดำเนินงานของกองทรัสต์ SPRIME
ขณะที่ความคืบหน้าการเพิ่มทุนครั้งที่ 1 หลังจากที่ SPRIME ได้ยื่นไฟลิ่งต่อสำนักงาน ก.ล.ต. ปัจจุบันได้รับการตอบรับเพื่อนับหนึ่งไฟลิ่งเป็นที่เรียบร้อย ซึ่งคาดว่าไฟลิ่งจะมีผลบังคับใช้และได้รับอนุญาตให้เสนอขายหน่วยทรัสต์ในการเพิ่มทุนครั้งที่ 1 ในลำดับถัดไป โดยระหว่างนี้บริษัทจะร่วมกับผู้จัดการการจัดจำหน่ายและรับประกันการจำหน่าย พิจารณาช่วงราคาเสนอขายและระยะเวลาจองซื้อหน่วยทรัสต์เพิ่มทุน เพื่อที่จะระดมทุนเข้าลงทุนในสิทธิการเช่าของโครงการอาคารสิงห์ คอมเพล็กซ์ ซึ่งล่าสุดบริษัทฯ เตรียมจัดงานโรดโชว์นักลงทุนเพื่อนำเสนอข้อมูลศักยภาพกองทรัสต์และแผนเพิ่มทุน ในเร็วๆ นี้